**Predkladacia správa**

 Návrh nariadenia vlády Slovenskej republiky, ktorým sa dopĺňa nariadenie vlády Slovenskej republiky č. 50/2002 Z. z. o úhrade za dobývací priestor, úhrade za vydobyté nerasty a o úhrade za uskladňovanie plynov alebo kvapalín v znení nariadenia vlády Slovenskej republiky č. 618/2007 Z. z. vydané podľa § 32a ods. 14 zákona č. 44/1988 Zb. o ochrane a využití nerastného bohatstva (banský zákon) v znení neskorších predpisov (ďalej len „návrh nariadenia vlády“) sa predkladá ako iniciatívny materiál.

Nariadenie vlády obsahuje v § 8 prechodné ustanovenie, ktorým sa dočasne znížila sadzba úhrad za vydobyté nerasty, z ktorých možno priemyselne vyrábať kovy, s výnimkou rúd zlata a striebra a za lignit a uhlie, a to zo sadzby 2 % uvedenej v prílohe č. 2 nariadenia vlády na sadzbu 0,1 %. Dočasné zníženie trvá od roku 2004, t. j. takmer 17 rokov. Dôvodnosť trvania prechodného ustanovenia nebola počas tohto neprimerane dlhého obdobia prehodnocovaná.

Pre ďalšie časovo neobmedzené trvanie zníženej sadzby úhrady za vybrané vydobyté nerasty, t. j. úhrady za ťažbu primárnej nerastnej suroviny, ktorá v zmysle článku 4 Ústavy SR je vlastníctvom Slovenskej republiky, nie sú dané objektívne dôvody. Cieľom novely nariadenia vlády je preto časové ohraničenie trvania zníženia sadzby úhrady s prihliadnutím na špecifickosť problematiky ťažby domáceho hnedého uhlia v Slovenskej republike vo vzťahu k ukončeniu podpory výroby elektriny z domáceho uhlia v elektrárni Nováky podľa uznesenia vlády č. 580 z 12. decembra 2018 do roku 2023.

Návrh nariadenia vlády je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právom Európskej únie.

Predložený návrh nariadenia vlády nemá vplyv na životné prostredie, vplyv na informatizáciu spoločnosti, vplyv na manželstvo, rodičovstvo a rodinu,  vplyv na služby verejnej správy pre občana, ani sociálne vplyvy. Predpokladá sa pozitívny aj negatívny vplyv na podnikateľské prostredie a pozitívny vplyv na rozpočet verejnej správy.

Návrh nariadenia vlády nie je predmetom vnútrokomunitárneho pripomienkového konania.

Dátum nadobudnutia účinnosti nariadenia vlády sa ustanovuje na 30. decembra 2020.

Materiál bol predmetom medzirezortného pripomienkového konania, ktorého výsledky sú uvedené vo vyhodnotení pripomienkového konania a na rokovanie Legislatívnej rady vlády Slovenskej republiky sa predkladá bez rozporov.